M. Číž, poslanec: (2005-12-09):
Vážený pán podpredseda vlády, ako je možné, že pre úrad civilnej ochrany rozpočtované prostriedky nepostačujú na zvýšenie platových taríf o 6 % podľa kolektívnej dohody na rok 2005, a nie je postačujúci ten objem, ktorý je predložený, ani na platy zamestnancov. Predpoklad chýbajúcich prostriedkov je zhruba 6 miliónov Sk. Ešte raz, ide o finančné prostriedky, ktoré vyplývajú z dohôd kolektívnej zmluvy. Akým spôsobom chceme stanovovať povinnosť štátu, pretože kolektívna zmluva, jej plnenie vyplýva z príslušných pracovnoprávnych predpisov. Vážený pán podpredseda vlády, ako je možné, že rozpočet nezohľadňuje povinnosť platiť daň z nehnuteľnosti podľa zákona 582 o miestnych daniach a miestnom poplatku za komunálne odpady a drobné stavebné odpady, čo predstavuje minimálne 13 720 000 korún. Ako je možné, že tieto prostriedky, opäť dané zákonom Národnej rady, ktoré viažu štát, nie sú zakomponované v rozpočtoch? Ako bude vyzerať teda plnenie rozpočtu v tej štruktúre, v ktorej je, keďže ani tie povinnosti, ktoré tam sú, sa nebudú môcť v tom rozsahu, kde sú rozpočtované prostriedky, plniť, pretože bude treba rozkladať nejakým spôsobom tieto prostriedky a bude treba ich pravdepodobne nejakým spôsobom do budúcnosti hľadať a obmedzovať už plánované finančné prostriedky, ktoré sú stanovené v rozpočte. Vážený pán podpredseda, je známe, že zrušená regulácia cien za nájom nebytových priestorov podľa oznámenia ministerstva financií z roku, 745, ktorý ustanovuje rozsah regulácie cien v pôsobnosti ministerstva vnútra. Vieme a konštatuje to aj správa, že prenajímatelia avizovali úpravu výšky nájomného formou dodatkov k uzatvoreným zmluvám. Evidentne sa tam prejavia vplyvy na rozpočet, existujúci. Vážený pán podpredseda, prečo nie sú tieto výdavky, ktoré sú nevyhnutné a ktoré sa nedajú iným spôsobom sanovať, zahrnuté v štátnom rozpočte? Dalo by sa týmto spôsobom, samozrejme, ešte hovoriť o viacerých veciach, ale to, čo ma osobitne zaujalo ešte, vážený pán podpredseda vlády, v ministerstve vnútra z hľadiska celospoločenskej pôsobnosti, ministerstvo vnútra teda jednoznačne sa muselo venovať a malo rozpočtované prostriedky v oblasti riešenia alebo v oblasti programov protispoločenskej činnosti a drogovej závislosti a čo je najdôležitejšie, riešenie rómskej komunity. Všetci veľmi dobre vieme, že problémy spojené s rómskou komunitou a ich neriešenie znamenajú - a nielen krátkodobo, ale aj dlhodobo - veľmi vážny problém. Diskutujú o ňom odborníci od sociológov, filozofov a, samozrejme, praktické skúsenosti z praktického výkonu štátnej správy alebo činnosti štátu na tomto úseku jednoznačne ukazujú, že je to potrebné. Prečo tam nie je zahrnutý v rozpočte navrhovaných a minulých rokoch rozpočtovaných prostriedkov vo výške 45 miliónov korún s tým, že na bežné výdavky by malo ísť 31 miliónov a na kapitálové výdavky, čo je relatívne minimum, 14 620 000 Sk. Rovnako sú zahrnuté v rozpočte prostriedky zákona, ktorý sme nedávno upravovali, a to je zákon 253/1998 Z. z. o hlásení pobytu občanov. Iste si pamätáte, vážení páni kolegovia, že sú tam výrazné zmeny, a evidentne z tohto zákona vyplýva zvýšenie nárokov na správu štátu v tomto úseku. Prečo v rozpočte nie je zahrnutý nárok 6 251 000 korún na tieto činnosti, ktoré, ešte raz, vyplývajú zo zákona. To znamená, nemajú ani charakter nejakých nadštandardných činností alebo niečoho nového, ale zaväzujú štát konať podľa schválenej právnej normy. Rovnako všetci vieme, ak je niektorá časť štátnej správy, ale nesmierne v úbohom stave, tak to je otázka archívov. Stav archívov je otrasný, tam by stačila širšia vážna kontrola a zistí, že Slovenská republika nie je schopná v riadnom stave udržiavať archivované dokumenty a už vôbec nie dodržiavať tie schválené právne predpisy v tomto smere. Ak príslušné vládne uznesenie z roku 1201/2003, teda súčasnej vlády hovorilo o tom, že je potrebné pre kapitálové výdavky v sfére archívnictva zakomponovať iba, hovorím, 90 miliónov korún na riešenie na elementárnych záležitostí, vážený pán podpredseda, táto suma sa znížila na objem 44 miliónov v rámci Slovenska alebo na určovanie priorít v tejto oblasti nepostačuje prakticky na nič. Čo ma nesmierne zarazilo, vážený pán podpredseda, keď som si čítal správu vlády, ktorá je predložená do parlamentu, a by som poprosil, keby ste vo svojom vystúpení potom zareagovali na vami predloženú správu s tým, že ja sa pokúsim teda zvýrazniť tie momenty, ktoré sa pre mňa ako pre opozičného poslanca zdajú nesmierne dôležité a ktoré už istým spôsobom zasahujú do zásadných bezpečnostných otázok s fungovaním tohto štátu. Dovoľte mi, aby som z tohto materiálu zacitoval pre tých, ktorí ho nemali k dispozícii, alebo možno aj pre občanov našej republiky. V kapitole ochrana pred požiarmi, trieda 3.2.0., je nižší tohtoročný navrhovaný objem výdavkov na rok 2006 a to o 34 miliónov slovenských korún. Dovoľte mi citovať ďalej: „Znížený objem výdavkov výrazne ovplyvní akcieschopnosť hasičských jednotiek a naruší platobnú disciplínu za dodávku tovarov a služieb, hlavne za dodávku elektrickej energie, plynu, vodného a stočného, tepelnej energie a poplatkov za telekomunikačné služby. Toto zníženie“, dovoľte mi zdôrazniť ďalej, „neumožní dodržať stanovené výstrojné normy pre vystrojovanie príslušníkov hasičského a záchranného zboru rovnošatami, pracovnými odevmi, zásahovými odevmi, obuvou a ostatnými osobnými a ochrannými prostriedkami. Nedostatok finančných prostriedkov môže pri súčasných trendoch vo vývoji cien pohonných látok ochromiť výjazdy hasičských jednotiek k zásahom. Vysoká štruktúra vozového parku si vyžaduje aj zvýšené náklady na jeho opravu a údržbu z navrhovaného objemu rozpočtových prostriedkov nebude možné zabezpečiť, v dôsledku čoho sa zvýši počet techniky, ktorá nebude schopná zásahu“. Ďalej taktiež nebude možné vykonať ani najnutnejšiu údržbu a opravu hasičských staníc, ktoré sú v dôsledku pretrvávajúceho podhodnotenia potrieb na tovary a služby v minulých rokoch pre hasičský záchranný zbor v mnohých prípadoch havarijnom stave. Vo výdavkoch na tovary a služby nebola roky zohľadnená inflácia prejavujúca sa nárastom cien energií, pohonných hmôt, materiálov a služieb. Na zabezpečenie bezporuchovej prevádzky hasičských jednotiek a zabezpečenie vystrojenia príslušníkov pracovnými odevmi a ostatnými osobnými ochrannými prostriedkami - opäť, na ktoré je zákonný nárok, ktoré predpokladajú právne predpisy Slovenskej republiky -, je potrebné zvýšiť objem rozpočtových prostriedkov minimálne o 55 až 60 miliónov slovenských korún. Ja neviem, myslím, že nemá ďalej o veci rozprávať, ale veľmi by som potreboval, keby pán podpredseda vlády zaujal stanovisko k týmto podľa môjho názoru veľmi dôležitým tvrdeniam, pretože ak štát nie je schopný zabezpečiť ochranu obyvateľstva alebo ochranu, ak chcete, štátu alebo spoločnosti pred takou zásadnou vecou, ako je hasičský zbor, je, ešte raz ani na sekundu nejde o hodnotenie opozície, nejde to o naše povedzme, že ako sa často uvádza, nekvalifikované, neodborné a neviem ešte aké stanoviská. Ide o citát z predkladacej správy, ktorú predkladá vláda Slovenskej republiky. Vážený pán podpredseda, mne tento materiál pripadá tak, ako by sa vláda správala tak, že tento rozpočet, ktorý sa schvaľuje, ktorý navonok vyzerá nesmierne ambiciózne, ktorý drží 3 % maastrichtských a všetko možné na svete, je to rozpočet na pol až trištvrte roka. Ten, ktorý príde k tomuto rozpočtu na posledné 3-4 mesiace tohto roku, sa ocitne vo veľmi vážnych ťažkostiach. Vo veľmi vážnych ťažkostiach a takto predkladaný rozpočet je podľa môjho názoru jednoznačne nezodpovedný. To, že 109 miliónov korún na voľby do orgánov samosprávy nie sú rozpočtované v tomto rozpočte, to považujem za škandalózne a za nehorázne, rovnako však aj iné okolnosti, ktoré som tu uvádzal. Pokúšal som sa hľadať na výbore s váženými kolegami dohodu, aby sme sa bez ohľadu na to, či sme opoziční alebo koaliční, pokúsili formulovať alebo naše vnímanie toho stavu, ktorý vyplýva z vami predloženej správy, aby sme sa ani nie ja, aby sa oni pokúsili nejakým spôsobom ako koalícia zareagovať na tento stav a pripraviť nejaký pozmeňujúci návrh, kde zvýši objem finančných prostriedkov o 200 až 300 miliónov korún, keď počítam, o celkový rozsah, alebo o 200 miliónov korún aspoň keď počítam 100 miliónov na konanie volieb a 100 miliónov korún na sanovanie aspoň tých elementárnych vecí, o ktorých sme sa bavili. Keď necháme padnúť archívy, tak je to len zásadné pochybenie štátu a neschopnosť štátu dodržiavať svoje záväzky. Len tam, pán podpredseda vlády, ako viete, v každej slušnej právnickej osobe, keď vzniká stav, že nie je schopná plniť svoje záväzky a svoje potreby, ktoré vyplývajú zo zákonov, v takom prípade sa vyhlasuje konkurz. Takže máme vyhlásiť štát na konkurz, alebo je to naozaj rozpočet, ktorý zohľadňuje nebývalé výsledky rozvoja ekonomiky, kde diskutujeme nadšene o štyroch a piatich a siedmich percentách pomaly rastu a o prehriatí ekonomiky a podobne v situácii, kde štát nie je schopný plniť elementárne záväzky vyplývajúce z vlastných uznesení vlády, z vlastných právnych predpisov a nie je schopný zabezpečovať takú dôležitú sféru fungovania štátu ako ochrana pred požiarmi, kde túto formálne prerokúvame a vedieme veľké reči okolo toho, akým spôsobom, len dramaticky vyhodnocujeme požiare a podobne, ale v rozpočtovaných prostriedkoch, konštatuje sama vláda, alebo pravdepodobne odvetvové úseky ministerstva vnútra a síce je pekné, demokraticky sa to dostalo do štátneho rozpočtu, ale kde v podstate bez nejakého veľkého komentára sa jednoducho konštatuje stav, ktorý v každom normálnom štáte by vzbudzoval veľmi vážne dôsledky a končíme. Takže, vážené kolegyne, kolegovia, takýto rozpočet a predpokladám, že len trošičku mikroskopickejší pohľad na to, čo sa predkladá z ministerstva vnútra, to sa objavuje vo všetkých sférach tohto rozpočtu. Maastrichské kritérium 3% a podobne, drastické obmedzovanie verejných výdavkov, neakceptovateľné ani v štruktúre, ani v spôsoboch, ale hlavne nie spôsoboch a snáh, akým sa spravujú verejné financie. Keď zoberieme a pokúšame sa robiť odhady a opäť používame nezávislých ekonómov, zo štátneho rozpočtu odchádza do súkromných vreciek bez primeranej náhrady v podobe výkonov a služieb a podobne 20 až 30 %. Takýto je stav Slovenskej republiky. Za takýto rozpočet v žiadnom prípade hlasovať nemôžem. Veľmi pekne ďakujem za pozornosť. (Potlesk.)